Anotácia úlohy výskumu a vývoja
ukončenej k 30.6.2011

Názov úlohy: Podpora infraštruktúry výskumu a vývoja z hľadiska požiadaviek elektromagnetickej kompatibility (EMC)
	(Vybudovanie Hi-Tech centra EMC)
Číslo úlohy:  	    2003SP200280202
Názov štátneho programu výskumu a vývoja: Komplexné riešenie podpory a efektívneho využívania infraštruktúry výskumu a vývoja
Dodávateľ riešenia úlohy: Slovenská technická univerzita v Bratislave, Fakulta elektrotechniky a informatiky
Zodpovedný riešiteľ: doc. Ing. Karol Kováč, PhD., FEI STU v Bratislave
Objednávateľ:	Úlohu výskumu a vývoja rozvoja infraštruktúry financovalo Ministerstvo školstva, vedy, výskumu a športu SR v zmysle grantovej schémy štátneho programu výskumu a vývoja podľa zákona 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení  neskorších predpisov v znení zákona č. 233/2008 Z. z. a v znení zákona č. 40/2011 Z. z.
Číselný kód podskupiny odborov vedy a techniky:  020200 - Elektrotechnika 
Kľúčové slová: elektromagnetická kompatibilita, modelovanie elektromagnetických javov, elektronický systém, skúšky EMC

Cieľom bolo vybudovanie Hi-Tech centra, ktoré zabezpečí základňu infraštruktúry výskumu a vývoja SR z hľadiska požiadaviek elektromagnetickej kompatibility, porovnateľnú so špičkovými európskymi pracoviskami, a vytvorí predpoklady pre sledovanie jej vývoja v budúcnosti. Hi-Tech centrum pre túto oblasť bude svojimi službami podporovať pracoviská výskumu a vývoja v SR zamerané na využitie elektronických systémov vo všetkých oblastiach moderných špičkových technológií. 
Vybudované Hi-Tech centrum pozostáva z dvoch pracovísk – STU FEI Bratislava a EVPÚ a.s. Nová Dubnica. Pracovisko na STU FEI je ťažiskovo orientované na poskytovanie konštruktérsko-poradenských, konzultačných a edukačných služieb pre potenciálnych žiadateľov pracujúcich v oblasti výskumu a vývoja vo všetkých štádiách vývoja elektronických systémov. Pracovisko EVPÚ a.s. je ťažiskovo orientované na overovanie vlastností elektromagnetickej kompatibility (EMC) vyvíjaných elektronických systémov a zariadení na úrovni prototypu a aj definitívneho návrhu v plnom rozsahu najnovších poznatkov a požiadaviek na EMC. Tak v oblasti meraní úrovne emisií elektromagnetického rušenia, ako aj v oblasti overovania odolnosti elektronických systémov voči rušeniu. Technologické vybavenie oboch vybudovaných pracovísk dosiahlo úroveň v plnom  rozsahu spĺňajúcu požiadavky európskej legislatívy a štandardizácie pre zariadenia priemyslovej elektroniky a zariadenia informačných technológií. 

Už počas riešenia úlohy Hi-Tech centrum poskytovalo možnosť využitia vybudovanej infraštruktúry Hi-Tech centra pre potreby pracovísk výskumu a vývoja v SR v predmetnej oblasti. Obe pracoviská aj po ukončení riešenia priebežne pokračujú v poskytovaní podpory v oblasti využitia infraštruktúry Hi-Tech centra pre potreby organizácií VaV v oblasti zabezpečovania požiadaviek EMC novovyvíjaných elektronických systémov. Hi-Tech centrum organizuje odborné semináre a školenía odborníkov z praxe v oblasti EMC. Hi-Tech centrum propaguje výsledky riešenia projektu a možnosti využitia kapacít Hi-Tech centra pre EMC na odborných seminároch, konferenciách, výstavách a tiež na webowych stránkach Hi-www.emc.sk, resp. www.sp.emc.sk.